Goeie nuus vir Idees-tydskrif se ondersteunersDie Ideas/Idees-tydskrif se span Daar is goeie nuus vir die aanhangers van Ideas/Idees, Suid-Afrika se enigste tweetalige tydskrif vir moderne kunsvlyters, doen-dit-jouself-entoesiaste en kreatiewe entrepreneurs, nadat Media24 dié tydskrif se deure gesluit het. Maroela Media het in November berig Media24 het in ŉ verklaring gesê die tydskrifte topCar, Top Gear, Grazia, Ideas/Idees en Lééf gaan amptelik sluit en volgende jaar nie meer beskikbaar wees nie. Die span van Ideas/Idees het Vrydag aangekondig dat hulle die handelsmerk kon behou en het nou ŉ beginnermaatskappy op die been gebring om dié tydskrif in ŉ digitale en gedrukte weergawe aan die gang te hou. “Nadat ons die trane afgevee het, het ons ons koppe, kreatiewe energie en entoesiasme vir ons tydskrif bymekaargesit en besluit om hierdie baba amptelik aan te neem,” het Terena le Roux, redakteur en nou ook eienaar van die beginnermaatskappy, in ŉ verklaring gesê. Volgens haar het die span hul dienste gratis aangebied vir die eerste twee uitgawes. “Maar dit is ŉ duur bedryf vir ŉ beginnermaatskappy en selfs al koop julle elke kopie van ons nou groter, duurder, tweemaandelikse uitgawes, gaan die span die tydskrif vir maande lank self finansieel moet dra,” het sy bygevoeg. Die span het ŉ veldtog op Thundafund begin, ŉ skarefinansieringswebwerf waar kreatiewe entrepreneurs geld en hulp van die publiek kan insamel. Die span se doel is om elke tweede maand minstens 15 000 kopieë van ŉ 124 bladsy-tydskrif te druk en dit digitaal te versprei aan lesers wat eerder ŉ goedkoper, aanlynopsie verkies. Die eerste twee tydskrifte sal gefinansier word uit die span se afleggingspakkette. Die span wil deur die skarefinansieringswebwerf uiteindelik minstens R115 000 insamel om die tydskrif ten volle aan die gang te kry. Met die eerste R15 000 kan die span die regskoste dek om alle handelsmerke te registreer wat met die tydskrif verband hou en ŉ eie maatskappy registreer. Met R50 000 kan die tydskrif vervaardig word. “Alhoewel die kernspan hul werk en tyd gratis aanbied vir die eerste paar uitgawes, moet vryskutjoernaliste steeds vir hul bydraes vergoed word.” Nadat die tweede uitgawe ook op die rakke is, sal die inkomste uit elke uitgawe na verwagting die betrokke kostes dek en sal die tydskrif op ŉ volhoubare basis kan voortgaan. Die span het reeds minstens R15 690 ingesamel. Volg die veldtog op Thundafund. Besoek die tydskrif op Facebook en Instagram